
	Νέος Κύκλος διαλέξεων

«Προς την Επανάσταση

και τη συγκρότηση του Ελληνικού Κράτους».

--------------------------------------------------------------------------------------

Έλληνες, Γραικοί,  Ρωμιοί: σημασιοδοτήσεις και ευρωπαϊκή ιδέα

της Όλγας Κατσιαρδή-Hering
στο Σπίτι της Κύπρου

Tην Τετάρτη 22 Ιουνίου 2016 το Σπίτι της Κύπρου και η Εταιρεία Μελέτης Έργου Ιωάννη Καποδίστρια, στο πλαίσιο του νέου κύκλου διαλέξεων με τον γενικό τίτλο: «Προς την Επανάσταση και τη συγκρότηση του Ελληνικού Κράτους», διοργάνωσαν στο Σπίτι της Κύπρου, την τελευταία για την εαρινή περίοδο διάλεξη με θέμα, Έλληνες, Γραικοί,  Ρωμιοί: σημασιοδοτήσεις και ευρωπαϊκή ιδέα, της  Καθηγήτριας της Ιστορίας του Νέου Ελληνισμού στο Τμήμα Ιστορίας και Αρχαιολογίας της Φιλοσοφικής Σχολής του Εθνικού και Καποδιστριακού Πανεπιστημίου Αθηνών, κ. Όλγας Κατσιαρδή-Hering.
Τους παρευρισκομένους και την ομιλήτρια καλωσόρισε η Μορφωτικός Σύμβουλος κ. Μαρία Παναγίδου η οποία αναφέρθηκε τόσο στην αγαστή συνεργασία με την Εταιρεία Μελέτης Έργου Ιωάννη Καποδίστρια όσο και στη συνέχεια της συνεργασίας αυτής με νέες προγραμματισμένες εκδηλώσεις.

Την εκδήλωση προλόγισε ο Νομικός, Ιστορικός, Ιδρυτής και Πρόεδρος της Εταιρείας Μελέτης Έργου Ιωάννη Καποδίστρια κ. Ανδρέας Κούκος ο οποίος μίλησε για τις δράσεις που προγραμματίζει η Εταιρεία βραχυπρόθεσμα ενώ εξήρε το επιστημονικό έργο και την προσφορά στην ακαδημαϊκή κοινότητα της κ. Όλγας Κατσιαρδή-Hering.
Στη συνέχεια τον λόγο πήρε η κ. Κατσιαρδή, της οποίας η διάλεξη είχε ως στόχο να αναδειχθεί ο διάλογος των Ελλήνων λογίων με την Ευρώπη αλλά και η ανασημασιοδότηση διαχρονικά των όρων Έλληνες, Γραικοί, Ρωμιοί μέσα από αυτόν τον διάλογο, από την πρώιμη νεότερη εποχή ώς την ίδρυση του ελληνικού κράτους. Στον διάλογο αυτό συνέβαλαν επίσης η ένταξη των Ελλήνων αλλά και άλλων λαών της Νοτιοανατολικής Ευρώπης σε διάφορα πολυεθνικά κρατικά μορφώματα, αλλά και η μετανάστευση και η διασπορά, καθώς και οι πολλαπλές εμπορικές και πνευματικές σχέσεις με κύκλους της.
Μετά το πέρας της διάλεξης ακολούθησε συζήτηση με τη συμμετοχή του ακροατηρίου.

Η Όλγα Κατσιαρδή-Hering είναι Καθηγήτρια της Ιστορίας του Νέου Ελληνισμού που καλύπτει τη χρονική περίοδο από το 1453 ώς την Ελληνική Επανάσταση του 1821, στο Τμήμα Ιστορίας και Αρχαιολογίας της Φιλοσοφικής Σχολής, του Εθνικού και Καποδιστριακού Πανεπιστημίου Αθηνών. Ερευνητικοί τομείς: Ελληνισμός της Διασποράς, Οικονομική Ιστορία των Ελλήνων κατά την Τουρκοκρατία, Ιστορία των Πόλεων, Ιστορία της Οικογένειας, Πνευματική Ιστορία του Νέου Ελληνισμού, Μεταναστεύσεις, Ιστορική Ανθρωπολογία, Η ιδέα της Ευρώπης. Έχει δημοσιεύσει τρεις μονογραφίες, πολλά άρθρα σε ελληνικά και διεθνή περιοδικά, καθώς και πρακτικά συνεδρίων και συλλογικούς τόμους.

